A Tanács határozata

(1994. október 24.)

az Európai Unió Ruandával szembeni célkitűzéseiről és prioritásairól szóló, az Európai Unióról szóló szerződés J.2. cikke alapján elfogadott tanácsi közös álláspontról

(94/697/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak J.2. cikkére,

tudomásul véve a Közösség által az AKCS–EGK-egyezmények keretében vállalt intézkedéseket és programokat, amelyek hozzájárulnak az Unió Ruandát érintő célkitűzéseihez és prioritásaihoz, valamint a Közösség azon szándékát, hogy tovább folytassa ezt a fellépést, és hogy a negyedik AKCS–EGK-egyezménnyel összefüggésben megfelelő lépéseket tegyen,

A KÖVETKEZŐKÉPPEN HATÁROZOTT:

1. cikk

Az e határozat mellékletében megállapított nyilatkozatot e közös álláspont szerves részeként kell elfogadni.

2. cikk

Ezt a határozatot a Hivatalos Lapban ki kell hirdetni.

Kelt Brüsszelben, 1994. október 24-én.

a Tanács részéről

az elnök

Th. Waigel

--------------------------------------------------

MELLÉKLET

AZ EURÓPAI UNIÓ RUANDÁVAL KAPCSOLATOS CÉLKITŰZÉSEI ÉS PRIORITÁSAI

A MENEKÜLTEK HAZATELEPÜLÉSE KIEMELT FONTOSSÁGÚ KÉRDÉS. A MEGBÉKÉLÉS, AZ ÚJ KORMÁNY BÁZISÁNAK KISZÉLESÍTÉSE, VALAMINT A HAZATELEPÜLÉS ALAPVETŐ FELTÉTELEINEK MEGTEREMTÉSE LÉTFONTOSSÁGÚ. A TANÁCS ÚGY ÍTÉLI MEG, HOGY BÁRMILYEN SEGÉLYT FOKOZATOSAN, AZ EZEKEN A TERÜLETEKEN MEGFIGYELT TELJESÍTMÉNY FÜGGVÉNYÉBEN KELL KIFIZETNI. A NEMZETKÖZI EGYÜTTMŰKÖDÉSNEK FONTOS SZEREPET KELL JÁTSZANIA EBBEN A FOLYAMATBAN.

Az Európai Unió célkitűzései és prioritásai:

- további humanitárius segély nyújtása a menekültek számára,

- Ruandát illetőleg rövid távú, összehangolt rehabilitációs intézkedések meghozatala: elsősorban a víz- és elektromos energiaellátás legsürgetőbb területein, de az oktatás, egészségügy és lakásépítés területén is, azzal a céllal, hogy ösztönzőleg hassanak a menekültek hazatelepülésére és sikeres visszailleszkedésére,

- a Ruandával való fejlesztési együttműködés fokozatos és bizonyos feltételekhez kötött helyreállítása,

- a Ruandával határos, a menekült-válság által különösen sújtott országok gazdasági, ökológiai és társadalmi kárainak elhárítását célzó, következetes intézkedések kezdeményezése.

Minden intézkedés és program esetében a Bizottság és a tagállamok szigorúan összehangolt együttműkédésére van szükség.

Az Európai Unió fontosnak tartja továbbá, hogy a lehető legrövidebb időn belül növelje a ruandai emberi jogi megfigyelők számát, és hangsúlyozza az ENSZ Ruandát segítő missziójának csapatai gyors és teljes hadrendbe állításának fontosságát annak érdekében, hogy a megtorlás és üldözés ellen védelmet biztosítsanak.

Az Európai Unió hangsúlyozza annak fontosságát, hogy a humanitárius jog súlyos megsértéséért, beleértve a népirtást is, felelős személyeket bíróság elé állítsák. Az Európai Unió erre vonatkozóan nemzetközi törvényszék felállítását tervezi, amely rendkívül fontos tényezője annak, hogy megtörjék a büntetlenség hagyományát, és elejét vegyék az emberi jogok további megsértésének.

Az Európai Unió hangsúlyozza, hogy ezeket a konfliktusokat hosszú távon Afrikának magának kell megoldania, és javasolja, hogy az Afrikai Egységszervezet erősítse meg a regionális konfliktusok megelőzésére és megoldására szolgáló eszközeit.

Az Európai Unió aggodalmát fejezi ki a Burundiban uralkodó bizonytalan politikai helyzet miatt, ahol növekszik az erőszakos cselekmények száma.

--------------------------------------------------